1. באיזה ארץ גר יעקב אבינו? (ארץ כנען)
2. מיגר לפני יעקב בארץ כנען? (אבותיו הקדושים. באהבתו הגדולה לארץ ה' יושב בארץ בה גרו אבותיו הקדושים, בארץ הנבחרת (ראב"ע))
3. מה למדנו מזה שכתוב בתורה באריכות על כל מה שקרה אצל יעקב ובניו ואילו אצל עשו רק כתוב מי הוליד את מי? (שיעקב אבינו הוא חשוב ועשו לא. כמו משל המרגלית שנפלה בחול)
4. בן כמה היה יוסף כשהתחיל להשתתף ברעיית צאן אביו? (17)
5. עם אילו מהאחים יוסף היה מרבה להסתובב? (בני בלהה ובני זלפה)
6. **אתגר:** מה פירוש המילים "דיבה רעה"? (דברים לא טובים)
7. למה יוסף דיבר דברים לא טובים על בני לאה לפני אביו? (יוסף חשב שאם יספר לאביו אזי אביו יגער בהם ויוכיחם כדי שיחזרו לנהוג בדרך ישרה (אברבנאל, חפץ חיים))
8. **אתגר:** מה היה עדיף שיעשה יוסף במקום לספר לאביו דברים על שאר אחיו? (חז"ל מלמדים אותנו שיוסף נהג שלא כהוגן כשסיפר לאביו מכיוון שקודם כל היה עליו לגשת לאחיו ולהוכיח אותם על מעשיהם)
9. מה הפירוש 'בן זקונים'? (שנולד לו לעת זקנתו (רש"י))
10. **אתגר מאוד קשה:** יעקב אבינו אוהב מאוד את כל בניו. למה יעקב אהב את יוסף אהבה מיוחדת? (בכיתה הזכרנו כמה הסברים- 1) כך היא דרך האב- שיש לו חיבה מיוחדת לילד הכי קטן (רבנו אברהם בן הרמב"ם). 2) יוסף הוא בנו מרחל אשתו האהובה שהייתה עקרה שנים רבות! (רלב"ג) 3) מכיוון שיוסף נותר לבדו, שהרי רחל נפטרה לכן לקח על עצמו יעקב ללמדו את כל מה שלמד משם ועבר (בעל הליקוטים על חומש רב פנינים). בזמן שלימדו, יעקב שם לב שיש ליוסף חוכמה מיוחדת, כשרונות מיוחדים ויכולת הנהגה ולכן קירב אותו יותר משאר האחים (רש"י, רמב"ן, ספורנו).
11. איזה בגד נתן יעקב ליוסף בגלל שהיה הבן זקונים? (כתונת פסים)
12. מה חששו האחים שיעקב ויוסף מתכננים בקשר להמשך המשפחה? (הם חשבו שיעקב רוצה **שרק** יוסף ימשיך את המשפחה ולא אף אחד אחר, כפי שהיה אצל אברהם ויצחק אבות המשפחה)
13. האם האחים צדקו במחשבתם כלפי התכנון של יעקב ויוסף? (האחים טעו במחשבתם- יעקב ויוסף בכלל לא חשבו שרק יוסף ימשיך את המשפחה ויבנה את עם ישראל. יוסף אף בתמימותו הרגיש אהבה גדולה לאחיו והיה ברור לו שגם שאר אחיו מרגישים אהבה כלפיו (בעל הליקוטים על חומש רב פנינים, מלבי"ם, אברבנאל))
14. **אתגר:** למה יוסף ביקש מהאחים לפתור לו את החלום עם האלומות? (יוסף היה בטוח שאם הוא יגש אל האחים ויספר להם על חלומותיו זה יגרום להם להבין כמה הוא אוהב אותם ורוצה בטובתם, כפי שנוהג אחים זה לזה (אברבנאל). יוסף אפילו קיווה שאחיו יעזרו לו בפתרון החלום מתוך שתתעורר בניהם האהבה (אור החיים הק'))
15. על מה חלם יוסף בפעם הראשונה? (שהוא והאחים מכינים ערימות חיטים בשדה ולפתע ערימת החיטים שלו נעמדת בזקיפות קומה ומיד אחריה גם הערימות של שאר השבטים הסתובבו, נעמדו והשתחוו לערימה שלו)
16. על מה חלם יוסף בפעם השניה? (שהוא רואה שמש, ירח ואחד עשר כוכבים וכולם משתחווים לו)
17. **אתגר:** כמה פעמים סיפר יוסף שהוא חלם על השמש והירח ו11 כוכבים שמשתחווים לו? (פעמיים. בפעם הראשונה לאחיו ועוד פעם לאביו ביחד עם אחיו)
18. מה אמר יעקב ליוסף לאחר שסיפר לו על החלום השני? (מה זה החלום הזה?! הרי אלו דברי שטות- אמך כבר נפטרה, אז איך בדיוק אבוא עם אמך ואחיך ונשתחווה לך?! יעקב מבין שהדיבורים והחלומות הללו מעוררים קנאה ושנאה כלפי בנו היקר. לכן, יעקב מיד גוער ביוסף בשביל להוציא מלב שאר בניו את הקנאה)
19. **אתגר:** אחרי שיעקב שמע את החלום הוא "שמר את הדבר". מה הכוונה שיעקב "שמר את הדבר"? (יעקב שומר את הדברים בליבו וממתין להתקיימות הדברים (רש"י, ראב"ע, רשב"ם)
20. איפה הלכו האחים לרעות את צאן המשפחה? (בשכם)
21. **אתגר שלא למדנו בכיתה:** למה יעקב ביקש מיוסף שילך לראות מה שלום אחיו? (בגלל שהוא חשש לשלומם. הרי שמעון ולוי נלחמו נגד אנשי שכם והסביבה ואח"כ כולם לקחו מהשלל ואולי עכשיו יבואו לנקום בהם)
22. יוסף יודע שאחיו כועסים עליו, איך יוסף עונה לבקשת אביו? (הנני! יוסף נענה מיד בזריזות ובענווה - 'הנני' מוכן לשליחות)
23. מה עשה יוסף כשהגיע לשכם ולא הצליח למצוא את אחיו? (יוסף מגיע לשכם ומחפש את אחיו בשדות המרעה אך הוא לא מוצא אותם בשום מקום. יוסף הצדיק לא אומר לעצמו "טוב, אין ברירה, נחזור הביתה"... אלא להפך! יוסף ממשיך ומחפש, הרי אבא ביקש ורוצה לדעת מה עם בניו- הוא חייב להצליח במשימה ולחזור הביתה רק אחרי שקיים את רצון אביו! (רמב"ן))
24. מי גילה ליוסף איפה האחים נמצאים? ('איש', עובר אורח שהיה במקום)
25. מה שם המקום בו מצא יוסף את האחים? (בדותן)
26. האחים ראו את יוסף מרחוק, מה שמעון ולוי התחילו לתכנן? (שמעון ולוי מתחילים לדבר ולהרהר ולחשוב על תוכניות שונות כיצד יוכלו להרוג אותו (רש"י). האחים היו כל כך מוטרדים, דואגים – מה יהיה אם אכן מה שהם חושבים שיוסף מתכנן ומנסה לעשות- להנהיג את המשפחה ואחר כך את עם ישראל?! הם בטוחים שזה יביא אסון על כל המשפחה! והרי מהם אמור להיוולד ולצאת עם ישראל!! דבר זה גרם להם כל כך לכעוס על יוסף עד כדי כך שהגיעו למחשבות נוראיות של הריגת יוסף)
27. מה עשה ראובן כששמע את תוכניות האחים? (ראובן שומע את הדיבורים האלו הוא מחליט להציל את יוסף מידי שאר האחים ומיד נעמד בעוז ובגבורה ובקול גדול קובע- "לא נכה את אחינו ולא נהרוג אותו!" (ע"פ הנצי"ב))
28. מה הציע ראובן במקום התכנית של שמעון ולוי? (שישליכו את יוסף לבור אבל שלא ח"ו יהרגו אותו בעצמם)
29. מה הייתה הכוונה הנסתרת של ראובן? (להציל את יוסף. ראובן חשש שמא אם ינסה להציל את יוסף לגמרי ושישחררו את יוסף- האחים לא יסכימו בכלל. לכן, הוא מנסה להציל אותו מעט)
30. **אתגר:** מאיפה אנו יודעים מה חשב ראובן בליבו? (התורה עצמה מסבירה לנו! מה כוונתו האמיתית של ראובן - "למען הציל אותו מידם להשיבו אל אביו" - ראובן יודע שהוא הבכור ולכן יש לו יותר אחריות על המשפחה! על כן, הוא תיכנן שעכשיו ישימו את יוסף בבור, וכביכול ישאר שם עד שימות מעצמו. אבל, באמת כוונתו הייתה שאחר כך יוכל לבוא אל הבור, להוציא את יוסף וכך להציל אותו מידי האחים ולהשיבו אל אביו! (רש"י))
31. האם האחים הסכימו לרעיון של ראובן? (כן)
32. כמה זמן לקח לראובן לשכנע את האחים? (ממש זמן קצר, האחים מאוד מהר הסכימו שלא ראוי לפגוע ביוסף למרות שהם מאוד מוטרדים ממנו)
33. מה עשו האחים כשיוסף הגיע אליהם? (כאשר הגיע יוסף אל אֶחָיו הם מיד תפסו בו, הפשיטו אותו מכותנתו [=חלוק] ומכתונת הפסים המיוחדת שקיבל מיעקב אביהם, לקחו אותו והכניסו אותו לבור הריק בעדינות תוך כדי ששמו לב היטב שלא יִפָּגַע (נצי"ב))
34. מה עשו האחים אחרי שהכניסו את יוסף לבור? (ישבו לאכול לחם והתלבטו האם נכון לעשות את מה שעשו. האחים אמנם השליכו את יוסף לבור אבל הם בכלל לא היו רגועים וליבם היה מוטרד מגורלו של יוסף אחיהם ומרוב שהיו טרודים הם כל הזמן הסתכלו מסביב ולמרחק כאילו מחפשים הזדמנות שמישהו יציל את יוסף (נצי"ב))
35. למי הייתה שייכת שיירת הגמלים שהתקרבה אל האחים? (ישמעאלים)
36. **אתגר:** מאיפה הגיעה השיירה? (מגלעד)
37. מאיזו ארץ היו הסוחרים שהיו בשיירה? (מִדְיָן)
38. מה הובילו הסוחרים בשיירה? (כל מיני סוגי בשמים)
39. לאיזה כיוון היה נראה ששיירת הגמלים הולכת? (למצרים)
40. למה יהודה הציע לאחים שימכרו את יוסף? (יהודה חשש שהשארת יוסף בבור עלולה להביא למותו של יוסף. על כן, הוא אומר לאחיו- "מה נרוויח מהריגת אחינו והסתרת הדם שלו?! הרי זה נחשב גם כן כמו רציחה" (רמב"ן). אלא, עדיף שנמכור אותו לשיירת הישמעאלים המתקרבת ולא אנחנו ח"ו נהרוג אותו וגם לא נגרום למיתתו- הרי הוא אחינו ובשרנו ממש!)
41. האם ראובן היה בזמן שמכרו את יוסף? (לא)
42. **אתגר:** לאן אמר ראובן שהוא הולך? **(**ראובן אמר לאחים שהוא חוזר כדי לעזור בבית לאביהם וחז"ל מלמדים אותנו שראובן הלך לצד (רש"י, צרור המור) ונשאר באיזור כדי לחפש חבל טוב שבעזרתו יוציא את יוסף מהבור (מדרש לקח טוב) לאחר מכן המשיך והתחבא בין הסלעים, מחכה שהאחים יסיימו לאכול ויתחילו לחזור לכיוון הבית בחברון (צרור המור))
43. מה עשה ראובן כשחזר וגילה שיוסף לא נמצא בבור? (ראובן חוזר לבור, מסתכל ומחפש, קורא ליוסף אבל אין קול ואין עונה, ראובן לא צריך הרבה זמן כדי להבין - הוא לא הצליח להציל את יוסף! משהו קרה ליוסף בזמן שהוא הסתתר כדי להציל אותו)
44. מה עשה ראובן לבגדו כשגילה שיוסף איננו? (ברגע שראובן מבין שיוסף איננו הוא מתמלא צער עצום ועושה קרע בבגדיו)
45. איזה בגד שלחו האחים לאביהם? (את כתונת יוסף עם דם העז)
46. **אתגר:** למה שלחו האחים את הכתונת לאביהם לפני שהם חזרו? (האחים התביישו במכירת יוסף לכן אמרו שיוסף מת. הם חשבו שככה יתמעט צערו של אביהם)
47. האם הצליחו בני המשפחה לנחם את יעקב? (לא. כל המשפחה ניסו לנחם את יעקב, אך ללא הצלחה. יעקב אף אומר להם- אשאר אָבֵל עד שאמות. וכך ממשיך לבכות ולבכות ולהתמלא בצער עמוק על אובדן בנו. אֵבֶל כבד יורד על בית יעקב)
48. **אתגר:** מה אמרו האחים ליהודה שבעקבותיו כתוב "וירד יהודה מאת אחיו"? (כי בעקבות המכירה הורידו האחים את יהודה מתפקיד המנהיג של המשפחה האחים טענו בפניו שאם היה אומר להם להשיב את יוסף הביתה היו מקשיבים לו!)
49. מה עשה יהודה כשראה כמה אביו מתאבל ומצטער על אבדן יוסף? (יהודה ראה את אביו מלא בצער עמוק על אובדן יוסף- ליהודה היה קשה במיוחד לשאת זאת, שהרי הוא היה הגורם המרכזי במכירה. על כן, יהודה מחליט לעזוב את הבית)
50. איך נקרא המקום שיהודה עבר לגור בו? (עדולם)
51. מה שם האיש שיהודה התגורר אצלו? (חירה)
52. **אתגר:** יהודה פגש בעדולם איש ושמו 'שוּעַ'. במה עסק שוּעַ? (שוּעַ היה סוחר. בפסוק שלנו פירוש המילה כנעני היא סוחר)
53. עם מי התחתן יהודה? (עם בתו של שוע)
54. **אתגר:** למה יהודה בחר דווקא בבתו של שוע לאישה? (יהודה שם לב שלסוחר שוע יש מידות טובות וישרות – כל תושבי העיר היו באים אליו ומקבלים עצות טובות ואף היה נדיב ונותן צדקה בעין יפה (ב"ר פ"ה ד', מתנות כהונה, צרור המור). גם בִּתוֹ היתה בעלת מידות טובות וטוב לב אותם ספגה בבית (צרור המור) – לכן יהודה מבקש לשאת אותה לאישה)
55. כמה ילדים נולדו ליהודה ובתו של שוע? (3)
56. מה היו שמותיהם של בני יהודה ובתו של שוע? (ער, אונן, שלה)
57. **אתגר קשה באמת:** למה יהודה ובתו של שוע בחרו דווקא בשמות האלו לילדיהם? (יהודה רצה שילדיו יהיו זריזים וגיבורים במעשיהם ובעלי מידות טובות ועל כן קראו להם בשמות המתאימים: ער- מלשון זריזות, אונן- מלשון כח, שלה- מלשון שלום (אברבנאל))
58. איך נקראת אישתו של ער? (תמר)
59. למה הלך יהודה לצאן שלו שנמצא בתמנת אחרי שאישתו נפטרה? (לאחר ימי השבעה החליט יהודה שכדי להתנחם מהצער הגדול על מות אשתו עליו לעסוק במשהו אחר. על כן, החליט להתחיל לעלות ביחד עם חירה לכיוון תמנת על מנת לגזוז את הצאן (רש"י, רמב"ן))
60. מה חשבה תמר כשראתה שיהודה לא נתן לה עדיין להתחתן עם שלה? (תמר הייתה בטוחה שכבר הגיע הזמן ושלה כבר מספיק בוגר וירא שמים כדי להתחתן איתה, לכן חשבה שיהודה לא רוצה שהיא תתחתן עם שלה)
61. מה באמת חשב יהודה לגבי הייבום של תמר על ידי שלה? (יהודה רצה לחכות עוד קצת זמן, כדי ששלה יגדל עוד קצת, ולכן עוד לא נתן לה להתחתן איתו (רמב"ן))
62. מה שמה תמר על פניה כדי שאי אפשר יהיה לזהות אותה? (צעיף)
63. **אתגר:** למה תמר כל כך רצתה להתחתן עם שלה? (תמר השתוקקה להיות שותפה בהמשך הקמת משפחת אברהם. חז"ל מלמדים שהיא אפילו הלכה לקברו של אברהם אבינו והתפללה שתזכה שיזדמן אליה מישהו ממשפחת אברהם (שפ"ח על רש"י))
64. איזו מצווה יקיים יהודה אם ירצה לבוא אל תמר ולהוליד ממנה בנים? (ייבום)
65. מה היו 3 הדברים שנתן יהודה לתמר כערבון עד שישלח את גדי העיזים? (חותמתו, גלימתו ומטהו. היו אלו חפצים שבהם השתמש יהודה כשר וכמושל)
66. מה הדבר הראשון שעשה יהודה כשהגיע לתמנת? (על אף שהיה יהודה טרוד במלאכת גזיזת הצאן, מיד רצה לקיים את הבטחתו ועל כן ביקש מחברו העדולמי לקחת את גדי העיזים ולהביא לאותה אישה שפגש בצומת הדרכים)
67. **אתגר:** מה עשה יהודה כששמע שתמר בהיריון? (יהודה שלח את תמר לבית הדין של שם ועבר שם פסקו שיש לגזור עליה גזר דין מוות בשריפה (רש"י))
68. מה עשתה תמר כשהייתה בדרך למות? (שלחה את החפצים אל יהודה והתפללה לה' שיעזור לה)
69. האם תמר הייתה יכולה להציל את עצמה? (בוודאי שכן. תמר יודעת שהיא צודקת. הרי אם היא לא מתחתנת עם שלה מצוות הייבום מוטלת על אבי המשפחה, כלומר, על יהודה היה הציווי לייבם אותה. אך תמר הצדיקה לא רצתה בשום פנים ואופן להלבין את פניו של יהודה. תמר רק נשאה תפילה לה' שיציל אותה מגזר הדין השגוי הזה (ת"י))
70. מה למדו חז"ל בעקבות מעשהו המופלא של תמר? (שנוח לו לאדם להפיו את עצמו לכבשן האש והעיקר שלא ילבין ויבייש את פני חברו ברבים)
71. מה עשה יהודה ברגע שקיבל את החפצים? (יהודה מודה על האמת ומודיע שתמר צודקת בדבריה ואין להעניש אותה! (רש"י))
72. איך קראו לשני הבנים של יהודה ותמר? (פרץ וזרח)
73. איך נקרא האיש שקנה את יוסף במצרים? (פוטיפר)
74. האם יוסף הרגיש טוב ושמח במצרים? (לא. יוסף נכנס לחיים חדשים ולא קלים- עד עכשיו היה חי בארץ טהורה וקדושה עם אביו שאוהב אותו ודואג לו, במקום בו היה חופשי ובמשפחה מכובדת. ומעכשיו הוא פתאום רחוק מאביו, עבד שנמצא בתוך אנשים רשעים שרוצים לפגוע בו ותחת אדון אכזר, כולם מסביבו עובדי עבודה זרה ובכלל הוא נמצא בארץ טמאה (צרור המור, אונקלוס, רש"י, ספורנו))
75. מה היו 2 הדברים שגרמו ליוסף להצלחה גדולה בבית פוטיפר? (1. המאמצים הגדולים שעשה בעבודתו. 2. ברכת ה')
76. מה עזר לפוטיפר להבין שהצלחתו של יוסף אינה במקרה? (פוטיפר שאל את יוסף איך הוא מצליח ככה - ויוסף, שכל הזמן חשב על רצון ה' (אברבנאל) תמיד עונה אותו דבר- ברוך ה', חסדי ה', הכל מאת ה' (ע"פ רש"י). פוטיפר מבין שהצלחתו של יוסף אינה מקרית וגם לא סתמית אלא ברור לו שהצלחתו במעשיו היא מאת ה' (רמב"ן))
77. **אתגר:** מה היו התפקידים שקיבל יוסף בבית פוטיפר? (בהתחלה, עבד ככל העבדים בשדה. כשפוטיפר שם לב ליושרו ולהשגחת ה' הוא ממנה אותו להיות שומר על ביתו [פסוק ב'] אח"כ משרתו האישי. ולבסוף, אחראי על כל מה שיש לו בבית ובשדה! (אור החיים הק'))
78. מה קרה בבית פוטיפר מאז שיוסף התמנה לאחראי על ביתו? (מאז שפוטיפר מינה את יוסף על ביתו ועל רכושו הוא זכה לברכה גדולה – בני ביתו [נשיו ובניו], כל נכסיו הפרטיים, כל עבודתו כאחראי בעבודת המלך, כל רכושו בבית ובשדה, בכל הייתה ברכה מיוחדת (נצי"ב). הדברים שרצה פוטיפר שיקרו הצליחו, הרכוש הניב ברכה, דברים לא התקלקלו, האנשים היו בריאים וכו' וכו')
79. האם פוטיפר היה בודק ומוודא שיוסף עושה את המלאכות בבית? (לא. יוסף היה נאמן עליו לגמרי)
80. במה היה אסור ליוסף לגעת ולאכול? (בלחם של פוטיפר)
81. מה עשה יוסף כשאשת פוטיפר תפסה אותו בבגדו? (ברח. יוסף מיד מבין מה עלול לקרות ומה יהיו התוצאות אם יברח לאשת פוטיפר [שבטח תכעס מאוד ותרצה להתנקם בו] – ובכל זאת, יוסף עוזב את בגדו בידה ופותח בריצה החוצה)
82. מה עשתה אשת פוטיפר כשראתה שיוסף ברח? (צעקה בקול שכולם יבואו ואז שִׁקְּרָה שיוסף ניסה לפגוע בה)
83. האם פוטיפר האמין לאשתו או ליוסף? (השר שמע את דברי אשתו, הוא לא כל כך האמין לסיפורים שלה, הרי הוא מכיר את יוסף זמן רב, ולא מתאים לו בכלל להתנהג בצורה שהיא מספרת עליו. מצד שני, השר מרגיש צורך לכבד את אשתו ולכן עושה את עצמו כאילו הוא מאמין לה(ספורנו, רמב"ן))
84. מה היה העונש שנתן פוטיפר ליוסף? (שם אותו בבית הסוהר)
85. למה יוסף קיבל תפקיד להיות אחראי על האסירים בבית הסוהר? (שר בית הסוהר ראה כמה נאמן יוסף, והחליט למנות אותו לאחראי על כל האסירים בַּמָּקוֹם והוא היה מחליט הכל בענייני בית הסוהר (אונקלוס))
86. האם יוסף המשיך לעבוד עם שאר האסירים או שהחל להתנהג בהתנשאות כלפיהם כי הוא האחראי במקום? (ברוב צדקותו, יוסף בכלל לא התגאה על האסירים במקום, להפך, על אף תפקידו כאחראי היה עובד ביחד עם האסירים ועושה בדיוק כמותם את כל המלאכות שמוטלות עליהם (אור החיים הק'))
87. **אתגר:** למה שר בית הסוהר לא בדק איך יוסף עושה את תפקידו? (שר בית הסוהר שָׂם לב שכל מה שיוסף עושה מצליח והוא מבין שזה בזכות שה' עוזר לו. על כן, הוא כל כך סמך על יוסף שהוא גם הפסיק לבדוק מה הוא עושה (ת"י))
88. **אתגר:**  כמה שנים נשאר יוסף בבית הסוהר? (12 שנים, עד שמגיעים שני אסירים חדשים לבית הסוהר (תנחומא וישב, ט'))
89. מה היה חטאם הנורא של שר המשקים ושר האופים? (אצל שר המשקים קרה 'אסון' והתגלה זבוב בכוס שהוגשה לפני פרעה. אותה חומרת חטא התרחשה אצל שר האופים כאשר התגלה צרור אבנים בתוך הלחם שהוגש לפני המלך)
90. **אתגר מַחְכִּים:** מי מינה את יוסף לאחראי על כל הטיפול בשר המשקים ובשר האופים? (שר הטבחים- פוטיפר, היה גדול יותר משר בית הסוהר והעריך מאוד את יוסף. על כן, החליט למנות את יוסף לאחראי על כל הטיפול בשר המשקים ובשר האופים)
91. איך התנהג יוסף כלפי שר המשקים ושר האופים? (ליבו של יוסף היה מתמלא חמלה כלפי השרים והיה דואג להם לבגדים, מאכלים וכדו' שהיו רגילים להם כשהיו עוד בתפקידם המכובד (נצי"ב))
92. למה יוסף התנהג בעדינות וברחמים כלפי שר המשקים ושר האופים? (יוסף, מעצמו לא ראה את עצמו גדול מעל השרים ולכן היה משרת אותם כדרך עבד לאדונו, ובמיוחד שיוסף ממש ריחם וחמל עליהם- הוא יודע היטב מה המשמעות של להיות איש מעלה היורד למצב נמוך וקשה)
93. **אתגר מסוג חדש:** בפסוק כתוב שיוסף, שר המשקים ושר האופים היו "...**יָמִ֖ים** בְּמִשְׁמָֽר" מה פירוש המילה 'ימים'? (12 חודשים (רש"י))
94. מה קרה באותו לילה גם לשר המשקים וגם לשר האופים? (שניהם חלמו חלום שבעקבותיו היו עצובים ומהורהרים בבוקר)
95. יוסף מגיע ורואה ששני השרים עצובים ומכונסים בתוך עצמם, האם יוסף העדיף להתעלם מהם או לבדוק מה קרה? (ליוסף הצדיק כואב לראות אותם כך עצובים ולכן מיד ניגש אל השרים ומתעניין- מה קרה? מדוע פניכם עצובות כל כך?! מאז שהגעתם לכאן לא ראיתי אתכם כֹּה עצובים! (ת"י))
96. איך לדעתך הרגישו שני השרים לאחר שיוסף פנה אליהם? (השרים מרגישים את אהבתו של יוסף ועונים בכנות- חלמנו חלומות שממש מזעזעים אותנו. כבר כמה חברים ניסו לפתור את החלומות אך אף אחד לא הציע פתרון המתיישב על ליבנו ומסביר מה עתיד לקרות (רמב"ן))
97. "...וַיֹּ֨אמֶר אֲלֵהֶ֜ם יוֹסֵ֗ף הֲל֤וֹא לֵֽאלֹקִים֙ פִּתְרֹנִ֔ים סַפְּרוּ-נָ֖א לִֽי" – בזכות מי אומר יוסף שאולי יצליח לפתור לשני השרים את החלומות? (יוסף שומע את כאבם ומיד מציע בענווה- הרי פתרון החלומות זה מאת ה' וממנו החכמה (ב"ר פ"ח, ד') ועל כן ספרו לי אולי ה' יחליט לעורר בי את המחשבות הנכונות ולגלות לי את פתרון החלומות (רמב"ן, רד"ק))
98. **שאלה קשה וממש חשובה:** איך יוסף לא פוחד להזכיר את שם ה' בארץ שכולם עובדים בה עבודה זרה? (יוסף צאצא של אברהם אבינו ואינו מתבלבל ואינו חושש מלומר את האמת ואומר בצורה נחרצת וברורה למצרים שעובדים ע"ז- החכמה היא מאת ה'! ידיעת העתיד היא רק של ה'! ממילא מובן שגם אין שום אלוק מלבד ה'! איזו גבורה של יוסף! (ע"פ הרמב"ן))
99. מה פירוש המילה 'שָׂרִיגִים' בחלום שר המשקים? (זמורות (רש"י))
100. על מה חלם שר המשקים? (שיש גפן עם 3 ענפים שבמהירות גדלים ומוציאים פרחים ואחר כך אשכול ענבים שממנו בא שר המשקים וסוחט לתוך הגביע המלכותי של פרעה)
101. **אתגר:** איזה חלק בחלום גרם ליוסף לחשוב שפתרון החלום יתקיים במהרה ע"י ה'? (ברגע ששמע שהזמורות הצמיחו אשכולות ענבים בין רגע הבין שפתרון החלום יתרחש בקרוב ממש- תוך 3 ימים! (רמב"ן))
102. מה ביקש יוסף משר המשקים שיעשה ברגע שישתחרר ויחזור לעבוד אצל פרעה? (יוסף פונה לשר המשקים ואומר: "בקשה לי ממך- כאשר ייטב לך ותחזור לחשיבותך תעשה עימי חסד ותזכיר אותי לפני פרעה כדי שישחרר אותי, הרי ברגע שירצה הוא יכול להוציא אותי מהמקום הזה" (רש"י, שפ"ח, רמב"ן))
103. למה שר האופים גם ביקש מיוסף לפתור את חלומו? (כי ראה שיוסף פתר את חלום שר המשקים לטובה)
104. מה חלם שר האופים? (שהוא מחזיק על ראשו 3 סלים כאשר בעליון יש מכל המאפים המשובחים של פרעה ואז מגיע עוף שאוכל מהמאפים שבסל העליון)
105. **אתגר נחמד:** למי היה יום הולדת בפרשה? (לפרעה...)
106. **אתגר למחשבה בבית:** למה כתוב בפס' ששר המשקים לא זכר את יוסף ואחר כתוב שהוא שכח אותו?